
- PRIOPĆENJE ZA MEDIJE

Poreč, 10. veljače 2026.

Parenzana Gravel Race i Parenzana Ultra Trail ponovno povezuju Poreč i Portorož

Poreč će 14. i 15. veljače 2026. ponovno ugostiti jedinstvena sportska događanja koja spajaju outdoor sport i prirodnu baštinu – Parenzana Ultra Trail i Parenzana Gravel Race. Riječ je o utrkama koje povezuju Hrvatsku i Sloveniju duž trase nekadašnje uskotračne željezničke pruge Parenzane, pružajući sudionicima nezaboravno iskustvo boravka i kretanja kroz istarske i primorske krajolike.

Obje utrke imaju start s Trga slobode u Poreču, dok je cilj u Kampu Lucija u Portorožu. Sudionicima su na raspolaganju staze duljine 30 km, 50 km i 88 km, koje u najvećem dijelu prate makadamske i šumske dionice, daleko od prometnica. Iz godine u godinu događanja bilježe velik interes domaćih i stranih sportaša, a i ove se godine očekuje dolazak sudionika iz brojnih europskih zemalja.

Parenzana Ultra Trail održat će se u subotu, 14. veljače 2026. Riječ je o trail utrci namijenjenoj trkačima različitih razina spremnosti, s mogućnošću izbora između više staza različite duljine i zahtjevnosti. Uz pojedinačne utrke na 30, 50 i 88 kilometara, održavaju se i štafetne utrke na 88 km za timove od dva ili tri člana.

Dan kasnije, u nedjelju, 15. veljače 2026., održava se Parenzana Gravel Race, međunarodni biciklistički događaj u kojem sudjeluju biciklisti u kategorijama GRAVEL, MTB i E-MTB, također na trasama duljine 30, 50 i 88 kilometara.

Parenzana je nekadašnja uskotračna željeznička pruga izgrađena početkom 20. stoljeća, koja je povezivala Trst i Poreč, prolazeći kroz današnje područje Italije, Slovenije i Hrvatske. Danas je uređena kao pješačko-biciklistička ruta te je prepoznata kao jedna od najatraktivnijih outdoor staza u regiji, poznata po tunelima, vijaduktima i očuvanoj kulturnoj baštini.

Organizator događanja je Športno društvo Portorož, uz podršku brojnih partnera, sponzora i pokrovitelja, među kojima su Grad Poreč i Turistička zajednica grada Poreča.Više informacija i prijave dostupne su na: www.sportoroz.eu 

TURISTIČKA ZAJEDNICA GRADA POREČA

Molimo Vas da priopćenje objavite u Vašem mediju.

